André Schwartz stel nuwe enkelsnit bekend - Afrikaanse Musiek Nuus
16 April 2019 14 April 2019 Digitaal
Dié bekroonde sanger, liedjieskrywer, verhoogkunstenaar, akteur (Sterlopers, 7de Laan) en televisieaanbieder, wat beskou word as een van die land se mees talentvolle musikante, het pas sy nuutste enkelsnit, Ek sal wag, vrygestel. Dit is die tweede enkelsnit-vrystelling vanaf sy opkomende album wat op 19 Julie 2019 vrygestel sal word en dit is reeds besig om die trefferleer te klim.
Dié snit kan beskryf word as 'n popliedjie, met 'n ouderwetse kontemporêre gevoel. Dit is geskryf deur die kykNET Afri-Visie-wenner, Hanmari de Wet, en handel oor 'n onwrikbare geloof in die liefde. Verder dra dit ook die boodskap dat seer genees kan word en dat jy nooit moet ophou baklei vir wat jy wil hê nie. "Die liedjie het dadelik my aandag getrek as gevolg van die besonderse lirieke en melodie, maar ook oor die verhaal wat dit vertel," verduidelik André.
Hy glo nog altyd dat musiek 'n storie moet vertel en aanklank vind by die gehoor: "Alles moet 'n storie vertel en daar moet 'n rede wees hoekom jy 'n liedjie op die verhoog of op n CD sing. Dit is natuurlik belangrik dat luisteraars die wysie moet geniet, maar hulle moet ook met die emosie en boodskap kan identifiseer."
Hy glo dat die snit goed ontvang sal word, omdat die tema universeel is. "Ons moes al almal moeilike struikelblokke oorkom, maar die krag lê nie daarin om weg te stap sonder oplossings nie. Ons moet bereid wees om die goed en die sleg te trotseer en daaruit te leer," sê hy.
Ek sal wag word verder gekomplementeer met 'n musiekvideo wat op 10 Mei 2019 uitgereik sal word. Dit is 'n video met 'n ongewone invalshoek met konsep ontwikkeling deur André en regie deur Christiaan Wolf.
Met so 'n indrukwekkende loopbaan om na terug te kyk, is dit vir hom moeilik om spesifieke hoogtepunte uit te sonder. "Elke nuwe vrystelling is 'n hoogtepunt en dit is 'n ongelooflike gevoel wanneer jy hoor dat jou liedjies goed doen op die radio," sê hy, "Maar my eerste Afrikaanse album Lief vir Alles Hier en my rol as 'The Phantom' sal altyd 'n baie spesiale plek in my hart hê."